JY LEES NOU Kan jou kind se slaaptyd hom later vet maak?
’n Gereelde slaaptyd kan dalk verhoed dat ’n kind later vetsugtig raak. Maaltye op dieselfde tyd en minder as ’n uur se TV per dag kan ook vetsug keer, dui nuwe navorsing aan.
Daar is ’n verband tussen roetine, emosies en gewig, wys ’n studie wat in die Journal of Obesity verskyn het.
Wetenskaplikes het die gewoontes bestudeer van sowat 11 000 Britse kinders wat tussen 2000 en 2002 gebore is. “Die studie verskaf nog bewyse dat ’n gereelde roetine onder voorskoolse kinders verbind kan word met hul gesonde ontwikkeling – en die kans verminder dat hulle later vetsug kry,” volgens die hoof-outeur van die verslag.
FOTO Unsplash / Aditya Romansa
Dis die eerste studie waarin gekyk is na die moontlike verband tussen jong kinders se roetine en gewigsprobleme in hul pre-tienerjare. Die navorsers het drie roetines geëvalueer waaraan driejarige kinders by die huis blootgestel word: gereelde slaaptyd, gereelde maaltye en of die ouers TV-kyk tot ’n uur of minder per dag beperk.
Al drie roetines kon verbind word met beter emosionele selfbeheer of hoe maklik die kind gefrustreer of prikkelbaar raak. Die kinders met minder emosionele selfbeheer was meer geneig om later vetsugtig te raak.
“Die navorsing help ons verstaan hoe jong kinders se roetine rondom slaap, maaltye en skerm-tyd verband hou met hul gedrag en emosies. Slaap is die belangrikste – veral vir jong kinders. Ons weet nog nie alles oor hoe slaap metabolisme beïnvloed nie, maar navorsing wys toenemend ’n verband tussen vetsug en sleg slaap.”